Xerilaꞌ ja pispra rxin ja nmakꞌij pascua.
Ja cꞌa Jesús arjaꞌ rotak chi xurwilaꞌ ja hora chi nuyaꞌ can ja rwachꞌulew in nmeloj ruqꞌuin ja Tatixel.
Caniꞌ rbanonto chique ja rdiscípulo waweꞌ chwachꞌulew nij erajoꞌonto wiꞌ in niquirwariꞌ xuban can chic chique,
cꞌoli ja xcꞌutbej chic chiquewach chi ni nerajoꞌ wiꞌ.
Arjaꞌ rmajon waꞌim cuqꞌuin ja rdiscípulo.
Ja cꞌa diablo arjaꞌ rbanon chic ja samaj pa ranma ja Judas Iscariote ja rcꞌajol Simón,
rtakchiꞌin chic chi nujach ja Jesús pa quekꞌaꞌ ja winak ja netzelan rxin.
Ja cꞌa Jesús arjaꞌ bien rotak chi jachon pa rukꞌaꞌ nojelal rmal ja Tatixel in bien rotak chakajaꞌ chi arjaꞌ ruqꞌuin ja Dios penak wiꞌ in ruqꞌuin nmeloj chi wiꞌ jutij.
Cꞌacꞌariꞌ yictajto pa mesa,
ja cꞌa tziak ja rcojon trij ja rtziak jariꞌ xlasaj can,
xucꞌam chic jun tziak ja caniꞌ nquecoj ja rilinelaꞌ in jariꞌ xucoj chic xeꞌ rupan.
Cꞌacꞌariꞌ xchomij jun palangana yaꞌ in xumaj rchꞌajic cakan ja rdiscípulo.
Ja cꞌa tok nchꞌajtaji nusuꞌ tre ja tziak ja rcojon xeꞌ rupan.
Ja cꞌa tok xekaj ruqꞌuin ja Simón Pedro chi nuchꞌaj ja rkan quewaꞌ bix tre rmal ja Pedro riꞌ:
—Wajaw,
takaꞌan nachꞌaj wakan,
neꞌxi.
—Xa matichꞌobtaj amwal camic ja nmajon rbanic chawe pro nerilaꞌ na jun kꞌij tok nchꞌobtaj na amwal,
neꞌe ja Jesús tre.
—Ma can ta,
atat ni ma yatal ta wiꞌ chawij chi xtachꞌaj ta wakan,
neꞌe ja Pedro tre.
—Ja wi matinchꞌaj jariꞌ ma at wachbil chi ta cꞌariꞌ,
neꞌe ja Jesús tre.
Cꞌacꞌariꞌ ja Pedro xbij tre:
—Wajaw,
ja wi queriꞌ rbanic,
ma ruyon ta cꞌa wakan nachꞌaj ariꞌ,
tachꞌajaꞌ cꞌa nukꞌaꞌ in tabakaꞌ nwiꞌ chakajaꞌ,
neꞌ tre.
Ja cꞌa Jesús xbij chic tre:
—Jun achi wi rtijon chic atinem jariꞌ chꞌajchꞌoj chic,
ma rjawaxic chi ta tre chi njoskꞌix chic,
xa ruyon chic rkan nchꞌaji,
in queriꞌ chewe ixix,
ix chꞌajchꞌojiꞌ chic pro ma ewanojelal ta,
neꞌ tre.
Como arjaꞌ bien rotak nak ja njacho na rxin pa quekꞌaꞌ ja netzelan rxin chewiꞌ tok xbij chi:
—Ma ewanojelal ta ix chꞌajchꞌojiꞌ,
neꞌ chique.
Ja tok chꞌajtaji ja cakan rmal cꞌacꞌariꞌ xucoj chic ja rtziak ja rwasan can in tzꞌabeꞌ chic jutij pa mesa in quewaꞌ xbij chic chique riꞌ:
—¿La nchꞌobtaj emwal ja cꞌa xinban chewe riꞌ?
Ixix nebij chwe Maestro,
nixcheꞌ chwe,
in Kajaw,
nixcheꞌ chwe,
in jariꞌ ni rubey wiꞌ ja nebij como ni katzij wiꞌ chi in Emaestro,
in Ewajaw chakajaꞌ.
Anin in Ewajaw,
in Emaestro chakajaꞌ pro ma xinpokonaj ta xinchꞌaj ja rewakan in queriꞌ cꞌa chewe ixix chakajaꞌ rjawaxic chi matepokonaj nechꞌaj ja rewakan chibil tak ewiꞌ.
Jun ejemplo awaꞌ xinyaꞌ chewach riꞌ chi queriꞌ neban ixix chibil tak ewiꞌ ja caniꞌ xinban anin chewe.
Ni katzij wiꞌ ja xtinbij chewe riꞌ,
jun ilinel ¿la nim ta cꞌa rukꞌij chwach ja rajaw in jun banol takquil la nim ta cꞌa rukꞌij chwach ja takyonel rxin?
Ja wi nchꞌobtaj emwal ja cꞌa xinbij chewe riꞌ jariꞌ congana quiꞌil chewe pro ja wi nenimaj.